השבעה באוקטובר היה עבורנו צלצול השכמה כפול. בפעם הראשונה, התעוררנו למלחמת קיום, שחשפה בעמנו כוחות אדירים ומוכנות להקריב ולתת למען הגנה על הבית המשותף. בפעם השנייה, התעוררנו להכרה בזהות המשותפת הקושרת אותנו יחד, ובכך שהאינטרס המשותף שלנו בקיום המדינה חזק מכל מה שהפריד בינינו.

הציבור הגדול והאמיץ שקם בשבעה באוקטובר להילחם על המדינה ולשקם אותה חייב לתפוס את מקומו גם בהנהגה הלאומית. אלא שכדי שזה יקרה חייבים לפתוח את המועדון הסגור של הכנסת ולוודא שמדינת ישראל לא תפספס הזדמנות היסטורית לשינוי.

הודעתי הבוקר ליו"ר סיעת 'יש עתיד', חה"כ יאיר לפיד, על פרישתי מהמפלגה ועל יציאתי לדרך עצמאית. אמשיך לשרת את הציבור כאופוזיציה קונסטרוקטיבית ואפעל לפתיחת שערי הכנסת להתחדשות פוליטית ורעיונית. אני מודה ללפיד על הדרך המשותפת ועל הזכות לשרת לצידו את המדינה כסגן שר החוץ וכחבר כנסת. יש עתיד היתה לי בית פוליטי ואני מלא הערכה לחבריי לסיעה, להנהלת המפלגה ולפעילים המסורים.